ရွေးရွေး (ရုပ်ရှင်သရုပ်ဆောင်)

ရွေးရွေး (၂၀ ဒီဇင်ဘာ ၁၉၄၄ မွေးဖွား) သည် မြန်မာအမျိုးသမီး ရုပ်ရှင်သရုပ်ဆောင်တစ်ဦးဖြစ်သည်။

အစောပိုင်းဘဝနှင့် ပညာရေး 
ရွေးရွေးကို ၁၃ဝ၆ ခု ပြာသိုလဆန်း ၇ (၁၉၄၄ ခုနှစ် ဒီဇင်ဘာလ ၂၀) ရက်နေ့တွင်  မုံရွာမြို့အနီး ဘုတလင်မြို့နယ်ရှိ  မင်းရွေးကျေးရွာ၌ မွေးဖွားခဲ့ပြီး မော်လိုက်မြို့နှင့်  မုံရွာမြို့တွင် ကြီးပြင်းခဲ့သည်။  အဖ စာတိုက်ဗိုလ်ကြီး ဦးဘအေးနှင့်  မေမေ ဒေါ်ကြင်မြတို့၏  တစ်ဦးတည်းသောသမီးဖြစ်သည်။ ငယ်စဉ်က မော်လိုက်မြို့ နှင့် ကလေးမြို့များ၌ မူလတန်းအဆင့်ပညာ  စတင်ဆည်းပူးခဲ့ပြီး ဖခင်စာတိုက်မှူး တာဝန်ကျမြို့များတွင်  ဆက်လက်ပညာသင်ကြားခဲ့သည်။ မုံရွာမြို့ အ.ထ.က (၃)တွင် အထက်တန်းပညာ တက်ရောက်သင်ကြားခဲ့သည်။

ရုပ်ရှင်မင်းသမီးဖြစ်လာပုံ
ဒါရိုက်တာရှုမဝဦးကျော်သည်  စာရေးဆရာအောင်လင်း၏ ဝတ္ထုကို ရွှေဝတ်မှုံရုပ်ရှင်ဇာတ်ကားကြီးအဖြစ် ရိုက်ကူးရန် စီစဉ်ရာ မင်းသားကြီး ထွန်းဝေကို "လေးလေး" အဖြစ်၊  မင်းသား မောင်ယဉ်ထွေး ကို "အစိုး"အဖြစ်၊  မင်းသမီး ဒေစီကျော်ဝင်းကို "မမတိုး"အဖြစ်၊ နှင့် "မမတာ" နေရာတွင် မင်းသမီး ဒေစီကျော်ဝင်း ကို နှစ်ကိုယ်ခွဲ ရိုက်ကူးရန် ရည်ရွယ်ထားသော်လည်း ဒေစီ နှင့်  ရုပ်ချင်းဆင်တူသူကို ထည့်ရိုက်ကူးရန် မင်းသမီးအသစ်ကို ဒါရိုက်တာရှုမဝဦးကျော်က ရှာဖွေခဲ့သည်။ မော်လိုက်မြို့တွင် ရွေးရွေး ကို တွေ့ရှိခဲ့ပြီး ဒါရိုက်တာရှုမဝဦးကျော်မှာ ရွှေဝတ်မှုံ ရုပ်ရှင်ကားကို ချန်လှပ်၍ စေလိုရာစေသို့ ပုံဖော်စေခဲ့သည်။ ရွေးရွေးကိုလည်း မိဘများနှင့်တိုင်ပင်စေပြီး ရန်ကုန်မြို့ရှိ ရှုမဝရုပ်ရှင်သင်တန်း သို့ ကိုတာ(ဇော်ဝမ်း)၊ လင်းထင်၊ ဆွေဇင်ထိုက်၊ တင်မလတ်၊ ခင်သန်းနွယ် စသည့်  အနုပညာမျက်နှာသစ်များနှင့်အတူ  သရုပ်ဆောင်သင်တန်း တက်စေခဲ့သည်။  ၁၉၆၈-ခုတွင် မော်လိုက်မြို့သို့  ရှုမဝအဖွဲ့သားများ ရောက်ရှိလာပြီး ရှုမဝရုပ်ရှင်သင်တန်းမှ လူသစ်များနှင့် စေလိုရာစေ ရုပ်ရှင်ဇာတ်ကားကြီးကို ၁၉၆၈ နိုဝင်ဘာလ တစ်လလုံးရိုက်ခဲ့သည်။စေလိုရာစေ ရုပ်ရှင်ဇာတ်ကားတွင်  မင်းသား ဇော်ဝမ်း ၊ လင်းထင် ၊  မင်းသမီး ဆွေဇင်ထိုက် နှင့် ရွေးရွေးတို့  အဓိကသရုပ်ဆောင်ရိုက်ကူးစေခဲ့သည်။  သရုပ်ဆောင်အားလုံး၏   ပထမဆုံးဇာတ်ကားဖြစ်သည်။ စေလိုရာစေရုပ်ရှင်ဇာတ်ကားကြီးအောင်မြင်ပြီး ဒါရိုက်တာ ရှုမဝဦးကျော်သည်  ဘယ်ပန်းချီရေးလို့မမှီ ဇာတ်ကား ကို   ဆက်လက်ရိုက်ကူးရန်  ကြိုးစားဆဲမှာပင် ကွယ်လွန်ခဲ့သည်။ ဘယ်ပန်းချီရေးလို့မမှီဇာတ်ကား ကို သားဖြစ်တဲ့ မောင်ဆွေတင့်က   ဆက်လက်ရိုက်ကူးခဲ့ရာ လင်းထင်၊ ဆွေဇင်ထိုက်၊ ရွေးရွေး၊  တင်မလတ်၊ ဗိုလ်ဗကို၊ ဦးကျောက်လုံး  တို့ပါဝင်သရုပ်ဆောင်ခဲ့သည်။

 မိသားစု 
၁၉၇၅ ခုနှစ် မေလ ၂၅ ရက်နေ့၌ မုံရွာမြို့တွင် ကိုတင်ညို နှင့် လက်ထပ်ခဲ့သည်။ ထိုနှစ်မှာပင်  ဘယ်ပန်းချီရေးလို့မမှီရုပ်ရှင်ကားကြီး  ရုံတင်ပြသခဲ့သည်။ သရုပ်ဆောင် ရွေးရွေးသည် ကိုတင်ညို နှင့် အိမ်ထောင်ကျပြီး သမီး တစ်ဦး၊ သားနှစ်ဦး ထန်းကားခဲ့သည်။

 ကိုးကား 

ကဏ္ဍ:မြန်မာ အမျိုးသမီး ရုပ်ရှင်သရုပ်ဆောင်များ
ကဏ္ဍ:၁၉၄၄ မွေးဖွားသူများ
ကဏ္ဍ:သက်ရှိထင်ရှားပုဂ္ဂိုလ်များ